ເກົາຫລີໃຕ້ກ່າວວ່າ ການທົດລອງລະເບີດ ນິວເຄລຍຂອງເກົາຫລີເໜືອ ເປັນໄພຂົ່ມຂູ່ ຢ່າງຮ້າຍແຮງ ຕໍ່ສັນຕິພາບ
ຂ່າວອື່ນໆ: ທະຫານປາກິສະຖານຍຶດດິນດອນໃນເຂດຮ່ອມພູສະວັຕ ຄືນໄດ້; ອິນເດຍຫ້າມສັນຈອນໃນຍາມຄ່ຳຄືນໃນພາກເໜືອ ຫລັງຈາກຜູ້ນຳຊາວສິກ ຖືກຂ້າຕາຍຢູ່ອອ໊ສເຕຣຍ
ກອງທັບປາກີສະຖານກ່າວວ່າກຳລັງທະຫານຂອງຕົນ ສາມາດຍຶດໄດ້ຄືນດິນດອນກວ້າງໃຫຍ່ແຫ່ງນື່ງ ຢູ່ໃນແລະອ້ອມແອ້ມຮ່ອມພູSWAT ໂດຍໄດ້ທຳລາຍທີ່ໝັ້ນຕ່າງໆຂອງພວກກໍ່ການຮ້າຍ ແລະໄດ້ສັງຫານພວກຫົວຕໍ່ສູ້ຫລາຍຮ້ອຍຄົນ ທາງການທະຫານຂອງປາກີສະຖານກ່າວ ໃນວັນອາທິດວານນີ້ວ່າ ທະຫານປາກິສະຖານຫລາຍສິບຄົນໄດ້ພາກັນເຂົ້າໄປຕັ້ງທີ່ໝັ້ນຢູ່ໃນສັນພູຍຸທະສາດ Banai Baba Ziarat ທີ່ຍຶດຄືນໄດ້ນັ້ນຊຶ່ງກຸ່ມຕາລີບານໄດ້ໄຊ້ ເປັນສະຖານຝຶກອົບລົມທີ່ສຳຄັນແຫ່ງນຶ່ງຂອງພວກເຂົາ ພົນຕຣີ Sajjad Ghani ຜູ້ບັງຄັບເຂດ ກ່າວວ່າການຍຶດສັນພູດັ່ງກ່າວຄືນມາໄດ້ ນັບວ່າເປັນຄວາມເສຍຫາຍອັນໃຫຍ່ຫລວງແກ່ພວກຫົວຮຸນແຮງ ຊຶ່ງທ່ານກ່າວຕໍ່ໄປວ່າ ພາລະໜ້າທີ່ຂອງທະຫານຂອງທ່ານ ກໍແມ່ນເພື່ອ“ສັງຫານແລະກຳຈັດ” ພວກກໍ່ການຮ້າຍ ແລະ ທີ່ໝັ້ນຕ່າງໆຂອງພວກເຂົາ ໂດຍ ບໍ່ມີການອ່ອນຂໍ້ໃດໆໃຫ້ເລີຍ ເຈົ້າໜ້າທີ່ໃນພາກເໜືອຂອງອິນເດຍໄດ້ປະກາດໃຊ້ການຫ້າມສັນຈອນໃນຍາມຄ່ຳຄືນ ແລະເອີ້ນທະຫານລັດຖະບານເຂົ້າມາຊ່ວຍຮັກສາຄວາມປອດໄພໃນຄວາມພະຍາຍາມເພື່ອຍຸດຕິການກໍ່ຄວາມວຸ້ນວາຍ ສືບເນື່ອງມາຈາກການຕາຍຂອງນັກບວດສາສະນາSihk ຄົນນື່ງ ໃນປະເທດອອ໊ສເຕຣຍ ຕຳຫລວດກ່າວວ່າ ສະຖານະການໃນເມືອງJalandhar ທາງພາກເໜືອຂອງປະເທດ ງຽບສະງົບແຕ່ເຄ່ງຕຶງ ໃນວັນຈັນມື້ນີ້ ຫລັງຈາກທີ່ພວກນັບຖືສາສະນາSikh ນິກາຍນື່ງ ຊື່ງປະກອບດ້ວຍພວກຄົນຊັ້ນຕ່ຳທຸກຍາກທີ່ສຸດ ໄດ້ພາກັນກໍ່ຈະລາຈົນເພື່ອປະທ້ວງຕໍ່ການສັງຫານຜູ້ນຳຄົນນື່ງຂອງເຂົາເຈົ້າ ຢູ່ທີ່ນະຄອນຫລວງວຽນນາຂອງປະເທດອອ໊ສເຕຣຍ ກຸ່ມກະບົດເສືອທະມິນຂອງສີລັງກາໄດ້ອອກມາຍອມຮັບ ເປັນເທື່ອທຳອິດໃນວັນອາທິດວານນີ້ວ່າ ນາຍເວລູປິລລາຍ ປຣາພະຄະຣານຜູ້ນຳສູງສຸດຂອງພວກເຂົາ ໄດ້ເສຍຊີວິດແລ້ວແລະໃຫ້ຄຳໝັ້ນສັນຍາວ່າຈະດຳເນີນການເພື່ອເອກກະລາດສືບຕໍ່ໄປໂດຍຜ່ານວິທີທາງການເມືອງ ນາຍ ເຊລວາ ຣາຊາ ປັດທະມະນາທານຫົວໜ້າຝ່າຍສຳພັນລະວ່າງປະເທດຂອງກຸ່ມກະບົດທະມິນກ່າວຢູ່ໃນຖະແຫລງການສະບັບນຶ່ງວ່າ ມື້ລາງຜູ້ນຳ ປຣາພະຄະຣານໄດ້ບັນລຸການເປັນວີລະບູລຸດຜູ້ເສຍສະລະເພື່ອເຜົ່າທະມິນຂັ້ນສຸດຍອດແລ້ວແລະໄດ້ປະກາດໄວ້ອາໄລແກ່ຜູ້ກ່ຽວເປັນເວລານຶ່ງອາທິດ ໃນການໃຫ້ສຳພາດທາງໂທລະສັບກັບວິທະຍຸ ບີບີຊີ ຂອງອັງກິດນັ້ນ ນາຍປັດທະມະນາທານກ່າວວ່າບັດນີ້ກຸ່ມກະບົດເສືອທະມິນຈະຫັນມາໃຊ້ວິທີບໍ່ຮຸນແຮງ ຜູ້ນຳພັກຄອມມິວນິສຕ໌ຂອງເນປາລຊື່ງມີຊື່ຄືກັນກັບຊື່ປະເທດ ຄື ທ່ານMadhav Kumar Nepal ໄດ້ສາບານໂຕເຂົ້າຮັບຕຳແໜ່ງ ນາຍົກລັດຖະມຸນຕີ ໃນວັນຈັນມື້ນີ້ສາມອາທິດຫລັງຈາກທີ່ນາຍົກ ລັດຖະມຸນຕີຄົນກ່ອນ ທີ່ນິຍົມລັດທິເມົາເຈີຕຸງໄດ້ລາອອກໄປ ຍ້ອນການຜິດຖຽງກັນກັບປະທານາທິບໍດີ ທ່ານເນປາລ ໄດ້ຖືກຄັດເລືອກຢ່າງບໍ່ມີຄູ່ແຂ່ງໃນວັນອາທິດວານນີ້ຢູ່ນະຄອນຫລວງກັດມັນດູ ຊື່ງທ່ານຈະໄດ້ດຳລົງຕຳແໜ່ງແທນ ທ່ານພະຈັນດາ ທີ່ໄດ້ລາອອກຫລັງຈາກປະທານາທິບໍດີຂັດຂວາງຄວາມພະຍາຍາມຂອງທ່ານ ທີ່ຈະໄລ່ຜູ້ບັນຊາການກອງທັບອອກຍ້ອນຜູ້ກ່ຽວບໍ່ຍອມຮັບເອົາພວກອະດີດນັກຕໍ່ສູ້ຂອງພັກຝ່າຍທີ່ນິຍົມເມົາເຈີຕຸງເຂົ້າຮັບໄຊ້ໃນກອງທັບ ທ່ານນາງ ແນນຊີ ເປໂລຊີໂຄສົກສະພາຕ່ຳຂອງສະຫະຣັດ ໄດ້ພົບປະກັບເຈົ້າໜ້າທີ່ຈີນທີ່ເມືອງຊຽງໄຮ້ໃນວັນຈັນມື້ນີ້ແລະໄດ້ໄປທ່ຽວຊົມເມືອງຊຽງໄຮ້ຊຶ່ງເປັນສູນກາງທາງການເງິນຂອງຈີນ ທ່ານນາງເປໂລຊີເດີນທາງໄປປະເທດຈີນ ພ້ອມດ້ວຍສະມາຊິກລັດຖະສະພາສະຫະຣັດຄະນະນື່ງເພື່ອທຳການເຈລະຈາເລຶ່ອງພະລັງງານແລະຄວາມປ່ຽນແປງຂອງດິນຟ້າອາກາດລະວ່າງສະຫະຣັດແລະຈີນຊຶ່ງທັງສອງປະເທດນີ້ເປັນຜູ້ປ່ອຍອາຍແກສເຮືອນແກ້ວລາຍໃຫຍ່ທີ່ສຸດຂອງໂລກ ໃນວັນອັງຄານມື້ອື່ນນີ້ຄະນະຜູ້ແທນສະຫະຣັດ ຈະຮ່ວມກັບບັນດາຜູ້ນຳຂອງຈີນໃນກອງປະຊຸມວ່າດ້ວຍພະລັງງານສະອາດທີ່ນະຄອນຫລວງປັກກິ່ງ ທ່ານ ຈອນແຄຣີ ສະມາຊິກສະພາສູງສະຫະຣັດຊື່ງເປັນປະທານກຳມາທິການຄວາມສຳພັນຕ່າງປະເທດຂອງສະພາສູງກໍຈະເຂົ້າຮ່ວມນຳ ທ່ານ ຄິມ ຈົງ ອິລ ຜູ້ນຳທີ່ເກັບໂຕຂອງເກົາຫລີເໜືອ ໄດ້ສົ່ງສານສະແດງຄວາມເສົ້າສະລົດໃຈໄປຍັງຄອບຄົວຂອງອະດີດປະທານາທິບໍດີ ເກົາຫລີໃຕ້ ທ່ານ Roh Moo-hyun ທີ່ໄດ້ຂ້າໂຕຕາຍໂດຍການໂດດຜາ ໃນວັນເສົາຜ່ານມານັ້ນ ອົງການຂ່າວ KCNA ຂອງທາງການເກົາຫລີເໜືອລົງຂ່າວອ້າງຂໍ້ຄວາມປະໂຫຍກນື່ງ ຈາກສານຂອງທ່ານຄິມ ທີ່ສະແດງຄວາມເສົ້າສະລົດໃຈຢ່າງເລິກເຊີ່ງຕໍ່ພັນລະຍາແລະຄອບຄວາມຂອງທ່ານ ໂນ ໝູ ຮີອຸນ ຜູ້ນຳທັງສອງເຄີຍໄດ້ປະຊຸມສຸດຍອດກັນໃນເດືອນຕຸລາ ປີ 2007 ຊື່ງນັບວ່າເປັນເທື່ອທີສອງເທົ່ານັ້ນ ໃນປະວັດສາດຂອງສອງເກົາຫລີທີ່ປະທານາທິບໍດີຂອງເຂົາເຈົ້າ ໄດ້ພົບພໍ້ກັນເຊີ່ງໆໜ້າ ໃນ ວັນອາທິດວານນີ້ ປະຊາຊົນເກົາຫລີໃຕ້ຫລາຍພັນຄົນໄດ້ພາກັນເດີນທາງໄປຍັງບ້ານ Bongha ໄກຈາກນະຄອນ ຫລວງໂຊລອອກໄປ450 ຫລັກ ເພື່ອສະແດງຄວາມເຄົາລົບແລະໄວ້ອາໄລຕໍ່ທ່ານໂນໝູ ຮີອຸນ ລັດຖະບານເກົາຫລີໃຕ້ແລະຄອບຄົວຂອງທ່ານໂນ ເວົ້າວ່າພິທີຊາປະນາກິດສົບຈະໄດ້ຈັດຂື້ນໃນວັນສຸກຈະມານີ້ ຢ່າງເປັນການເປີດເຜີຍ ວັນຈັນມື້ນີ້ ຊາວອາເມລິກັນໃນທົ່ວປະເທດພາກັນສະເຫລີມສະຫລອງ ວັນ Memorial Day ອັນເປັນວັນພັກແຫ່ງຊາດ ເພື່ອໃຫ້ກຽດແລະລະນຶກເຖິງດວງວິນຍານຂອງເຫລົ່າທະຫານ ທີ່ໄດ້ເສຍຊີວິດໄປໃນການຮັບໃຊ້ປະເທດຊາດ ໃນມື້ນີ້ ປະທາ ນາທິບໍດີບາຣັກ ໂອບາມາ ຈະໄປວາງພວງມາລາ ຢູ່ທີ່ສຸສານຂອງທະຫານນີລະນາມທີ່ປ່າຊ້າທະຫານ ແຫ່ງຊາດ ທີ່ເມືອງ Arlington ລັດເວີຈີເນຍ ໃກ້ໆກັບນະຄອນຫລວງວໍຊິງຕັນດີຊີ ປ່າຊ້າ Arlington ເປັນບ່ອນຝັງສົບຂອງທະຫານອາເມລິກັນ ຈາກກອງທັບເຫລົ່າຕ່າງໆຈຳນວນຫລາຍກ່ວາສາມແສນຄົນ ທີ່ໄດ້ເສຍຊີວິດໄປ ໃນການຕໍ່ສູ້ສົງຄາມບັ້ນຕ່າງໆຂອງປະເທດຍ້ອນຫລັງຄືນໄປຍັງສະໄໝ ສົງຄາມກາງເມືອງຂອງສະຫະລັດ ເມື່ອເກືອບ 150 ປີ ຜ່ານມາແລ້ວ ໃນທົ່ວປະເທດ ແມ່ນມີການຈັດພິທີແລະລາຍ ການພິເສດຕ່າງໆ ເພື່ອສະເຫລີມສະຫລອງວັນພັກແຫ່ງຊາດມື້ນີ້ໂດຍສະເພາະໃນນະຄອນຫລວງວໍຊິງຕັນ ແມ່ນໄດ້ເລິ່ມມາແຕ່ແລງວັນນີ້ ດ້ວຍງານສະແດງດົນຕີກາງແຈ້ງຢູ່ສະໜາມຫລວງ ນອກນີ້ແລ້ວ ວັນ Memorial Day ຍັງເປັນວາລະເລີ່ມຕົ້ນຢ່າງບໍ່ເປັນທາງການຂອງລະດູຮ້ອນຢູ່ໃນສະຫະລັດ ຊື່ງເປັນເວລາທີ່ຊາວອາເມລິກັນ ພາກັນທ່ຽວຫລີ້ນຢູ່ທະເລຊຸມເຂົ້າປິກນິກປີ້ງບາບີຄິວກັນຢູ່ຫລັງບ້ານ ຫລືບໍ່ ກໍທຳການຊ່ອມແປງ ຫລືປັບປຸງເຮືອນຊານ ຟັງລາຍລະອຽດເພິ່ມຕື່ມ ໂດຍຄລິກປຸ່ມ ຂ້າງເທິງເບື້ອງຂວາມື